《拟游仙诗》
元代·龚璛

清风振南海，桂树山之幽。仙人立于独，浩浩逍遥游。

长袖拂尘几，下视万蚁丘。此道真富贵，高情谢公侯。

广居在何许，浩气标琼楼。隐映云母屏，错落珊瑚钩。

煖笙双紫鸾，飞车驷苍虬。朝余鉴灵渊，夕余撷芳洲。

执手木羽御，世我相为浮。醉翻九霞觞，一笑三千秋。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。